में रसोई च बने दे थढ़े पर बैठे दा हा, उत्थुंआं गै में नाना हुंदे उप्पर सरैह्‌ने, कंबल ते बूट सुट्टन लगा, पर गुस्से च उ’नें इस बक्खी ध्यान नेईं दित्ता। नानी भुञां डिग्गी पेई, ते ओह् उसी ल’तें कन्ने मारन लगे। मारदे-मारदे उ’नें गी ठेडा लग्गा ते डिग्गी पे। पानी दी बालटी जेह्‌ड़ी उत्थें पेदी ही, उल्टी गेई। पानी कमरे च डु’लली गेआ। ओह् खौं-खों करदे उट्‌ठे, उठ्ठ‌ियै इक बारी चबक्खी गुस्से कन्ने दिक्खेआ। इसदे बाद रसोई चा निकलियै कोठै पर नस्सी गे। कु’रदे-कु’रदे नानी उठ्ठी, बैंच पर बेही गेई ते अपने पलचे दे बालें गी ठीक करन लगी। में थढ़े परा छाल मारियै ख’ल्ल उतरेआ।